
Informatīvais ziņojums “Par Sabiedrības integrācijas fonda darbības uzlabojumu priekšlikumiem”
	Iebildums
Biedrība “Gribu palīdzēt bēgļiem” ir iepazinusies ar informatīvo ziņojumu “Par Sabiedrības integrācijas fonda darbības uzlabojumu priekšlikumiem” un stingri iebilst pret Ministru kabineta sēdes protokollēmuma projekta 4. punktā paredzēto Sabiedrības integrācijas fonda administrēto programmu sadalīšanu starp dažādiem resoriem.

Piedāvātais risinājums pēc būtības virza SIF uz faktisku likvidāciju un ir pretrunā ar neatkarīga audita un starpinstitūciju darba grupas secinājumiem, kas par optimālāko risinājumu atzina SIF saglabāšanu un nostiprināšanu kā pārresorisku, centralizētu finansējuma administrēšanas mehānismu. Programmu sadalīšana palielinātu administratīvās izmaksas un slogu, radītu atšķirīgas finansējuma piešķiršanas un uzraudzības prasības, vājinātu kopējo pārskatāmību un apdraudētu SIF uzkrātās kompetences saglabāšanu. Tas īpaši negatīvi ietekmētu NVO, kas strādā ar specifiskākām mērķgrupām.
Neatkarīgais audits nav identificējis būtiskus trūkumus SIF finansējuma administrēšanā. Auditā konstatētās problēmas ir novēršamas, pilnveidojot SIF pārvaldību, precizējot tā mandātu un nodalot finansējuma administrēšanu no tiešas projektu īstenošanas.

SIF ir būtisks atbalsts “Gribu palīdzēt bēgļiem” darbības pilnveidē un atbalstā tās mērķgrupai, kā arī NVO ekosistēmai kopumā. SIF pašlaik ir vienīgā nacionālā institūcija, kas paredz atbalsta sniegšanas mehānismus NVO kapacitātes stiprināšanai un veicināšanai, un tas ir būtisks pilsoniskās sabiedrības ilgtspējas priekšnoteikums. Jāņem arī vērā, ka ministriju politiskās nostājas var ietekmēt finansējuma sadali, tāpēc uzskatām, ka funkciju sadalīšana starp dažādiem resoriem veicinās šādu risku. SIF esošais īpašais publisko tiesību statuss un Kultūras ministrijas funkcionālā pārraudzība (atšķirībā no tiešas pakļautības kādai ministrijai), administrējot valsts budžeta apakšprogrammas sabiedrības integrācijas jomā, šāda veida risku mazina. Piemērs tam, kā ideoloģiskās un politiskās ietekmes risks izpaužas gadījumos, kad ministrijām ir tieša loma projektu līgumu slēgšanā un pārraudzībā, redzams projekta “Kultūras dažādības festivāls kā koprades un integrācijas veicinātājs”, Nr. PMIF/13.3./2025/1/09 prettiesiskajā apturēšanā. Norādam arī, ka SIF ir būtiska loma iekļaujošu aktivitāšu un  kultūrorientācijas kursu administrēšanā, kas ir īpaši svarīgi Ukrainas civiliedzīvotāju integrācijai Latvijā, tāpat organizācija ar SIF atbalstu ir veidojusi stabilu brīvprātīgo kustību, izstrādājusi ilgtermiņa stratēģiju un spējusi nodrošināt plašu palīdzības tīklu kā ukraiņiem, tā citiem bēgļiem. Uzskatām, ka pārdomāta regulējuma uzlabošana, lai novērstu auditā konstatētās problēmas ir vērtīga, bet piedāvātais risinājums nav atbalstāms.
 
Piedāvātā redakcija
“Gribu palīdzēt bēgļiem” aicina pilnībā svītrot protokollēmuma projekta 4. punktu un precizēt 2. punktu, nosakot, ka SIF turpmākā attīstība balstāma scenārijā, kas saglabā un nostiprina SIF kā vienotu, neatkarīgu un pārresorisku publiskā finansējuma administrēšanas mehānismu, vienlaikus rodot risinājumus auditā konstatētajām nepilnībām.

